Title: กฎกระทรวง ฉบับที่ 2 (พ.ศ. 2501) ออกตามความในพระราชบัญญัติชื่อบุคคล พุทธศักราช 2484

กฎกระทรวง

กฎกระทรวง
ฉบับที่ ๒ (พ.ศ. ๒๕๐๑)
ออกตามความในพระราชบัญญัติชื่อบุคคล
พุทธศักราช ๒๔๘๔[๑]

อาศัยอำนาจตามความในมาตรา ๒๑ แห่งพระราชบัญญัติชื่อบุคคล
พุทธศักราช ๒๔๘๔ รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ 
ให้ยกเลิกกฎกระทรวงมหาดไทยออกตามความในพระราชบัญญัติชื่อบุคคล พุทธศักราช
๒๔๘๔ ลงวันที่ ๓ พฤศจิกายน พ.ศ. ๒๔๘๔

ข้อ ๒ 
บุคคลใดประสงค์จะจดทะเบียนชื่อสกุลตามมาตรา ๙ หรือจะเปลี่ยนชื่อตัว ชื่อรอง
หรือชื่อสกุลตามมาตรา ๑๖ ให้ทำคำขอตามแบบของกรมมหาดไทยยื่นต่อนายอำเภอท้องที่

ข้อ ๓ 
เมื่อได้รับคำขอจดทะเบียนชื่อสกุล หรือคำขอเปลี่ยนชื่อสกุล
ให้นายอำเภอประกาศชื่อผู้ยื่นคำขอ ตำบลที่อยู่
และชื่อสกุลที่ขอจดทะเบียนหรือขอเปลี่ยน ปิดไว้ ณ
ที่ว่าการอำเภอมีกำหนดสิบห้าวันนับแต่วันประกาศ
เมื่อพ้นกำหนดเวลาประกาศตามวรรคก่อนแล้ว
ให้นายอำเภอส่งคำขอนั้นพร้อมด้วยความเห็นหรือคำคัดค้าน ถ้ามี ไปยังผู้ว่าราชการจังหวัด
และให้ผู้ว่าราชการจังหวัดส่งเรื่องราวคำขอนั้นพร้อมด้วยความเห็นไปยังกรมมหาดไทย
เพื่อนำเสนอปลัดกระทรวงมหาดไทย

ข้อ ๔ 
เมื่อได้รับคำขอเปลี่ยนชื่อตัวหรือชื่อรอง
ให้นายอำเภอส่งคำขอนั้นพร้อมด้วยความเห็นไปยังผู้ว่าราชการจังหวัด

ข้อ ๕ 
ในกรณีที่มีการอนุญาตให้จดทะเบียนชื่อสกุลหรือเปลี่ยนชื่อสกุล
ให้นายอำเภอดำเนินการจดทะเบียนชื่อสกุลหรือเปลี่ยนชื่อสกุลนั้นแล้วแจ้งให้ผู้ยื่นคำขอทราบ
ในกรณีที่มีการอนุญาตให้เปลี่ยนชื่อตัวหรือชื่อรอง
ให้นายอำเภอแจ้งให้ผู้ยื่นคำขอทราบ
ในกรณีที่ไม่อนุญาตให้จดทะเบียนชื่อสกุล เปลี่ยนชื่อสกุล
เปลี่ยนชื่อตัวหรือชื่อรอง ให้นายอำเภอแจ้งให้ผู้ยื่นคำขอทราบ

ข้อ ๖ 
บุคคลใดประสงค์จะใช้ราชทินนามของตนทั้งหมด
หรือแต่บางส่วนเป็นชื่อสกุลตามมาตรา ๑๘ ให้ทำคำขอตามแบบของกรมมหาดไทย
ยื่นต่อนายอำเภอท้องที่เพื่อนำเสนอตามลำดับจนถึงกระทรวงมหาดไทย
เมื่อได้รับพระบรมราชานุญาตแล้ว ให้นายอำเภอดำเนินการจดทะเบียนชื่อสกุลนั้น

ข้อ ๗ 
ให้กำหนดค่าธรรมเนียมในการเปลี่ยนชื่อสกุลตามอัตราต่อไปนี้
(๑) ขอเปลี่ยนเพราะชื่อสกุลพ้องกับชื่อสกุลอื่น หรือมีคำหรือความหมายหยาบคายไม่สมควร
หรือมีสำเนียงต่างประเทศ รายละ ๕ บาท
(๒) ขอเปลี่ยนเพราะเหตุอื่น รายละ ๑๐ บาท

ให้ไว้ ณ วันที่ ๒๒ เมษายน พ.ศ. ๒๕๐๑
พลโท ป.  จารุเสถียร
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ
รัฐมนตรีว่าการกระทรวงมหาดไทยมอบอำนาจในการปฏิบัติการตามพระราชบัญญัติชื่อบุคคล
พุทธศักราช ๒๔๘๔ ให้ปลัดกระทรวงมหาดไทยและผู้ว่าราชการจังหวัด
โดยตราเป็นพระราชกฤษฎีกาตามความในมาตรา ๑๕
แห่งพระราชบัญญัติระเบียบบริหารราชการแผ่นดิน พ.ศ. ๒๔๙๕
แก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ ๓) พุทธศักราช
๒๔๙๙ มาตรา ๔  จึงต้องยกเลิกกฎกระทรวงฉบับเดิมและตรากฎกระทรวงขึ้นใหม่
เพื่ออนุวรรตการตามพระราชกฤษฎีกาดังกล่าว

วิภา/ผู้จัดทำ
๘ พฤศจิกายน ๒๕๕๓
พัสสน/ผู้ตรวจ
๒๙ ธันวาคม ๒๕๕๓

[๑] ราชกิจจานุเบกษา
เล่ม ๗๕/ตอนที่ ๓๙/หน้า ๒๐๗/๒๐ พฤษภาคม ๒๕๐๑